**Informatīvais ziņojums**

**Par uzturēšanas finansējumu 2020. gadam pašvaldību lietojumprogrammas datu nodošanai aizsargātā lietotāja tirdzniecības pakalpojuma sniedzējam**

Saeima 2020.gada 30.janvārī pieņēma likumu “Grozījumi Elektroenerģijas tirgus likumā”, Elektroenerģijas tirgus likuma (turpmāk – ETL) 33.1panta ceturtajā daļā, pilnvarojot Ministru kabinetu noteikt:

1) aizsargātā lietotāja tirdzniecības pakalpojuma sniegšanas nosacījumus, finansēšanas un uzraudzības kārtību;

2) kārtību, kādā aizsargātais lietotājs saņem aizsargātā lietotāja tirdzniecības pakalpojumu;

3) kārtību, kādā aizsargātā lietotāja tirdzniecības pakalpojuma sniedzējs un iesaistītās institūcijas nodrošina informācijas apriti, apjomu, kā arī datu apstrādes noteikumus aizsargātā lietotāja datu informācijas sistēmā.

Ņemot vērā minēto, Ekonomikas ministrija ir izstrādājusi Ministru kabineta noteikumu projektu “Aizsargātā lietotāja tirdzniecības pakalpojuma noteikumi” (VSS-258), kura plānotais spēkā stāšanās laiks ir 2021.gada 1.janvāris.

ETL pārejas noteikumu 85.punktā noteikts, kalīdz attiecīgo Ministru kabineta noteikumu spēkā stāšanās dienai piemēro Ministru kabineta 2016. gada 12. jūlija noteikumus Nr. 459 "[Aizsargātā lietotāja tirdzniecības pakalpojuma sniegšanas, obligātā iepirkuma komponentes un sadales sistēmas pakalpojuma kompensēšanas kārtība](https://likumi.lv/ta/id/283624-aizsargata-lietotaja-tirdzniecibas-pakalpojuma-sniegsanas-obligata-iepirkuma-komponentes-un-sadales-sistemas-pakalpojuma-kompen...)" (turpmāk – MK noteikumi Nr.459).

Lai nodrošinātu ETL paredzētā aizsargātā lietotāja tirdzniecības pakalpojuma īstenošanu, MK noteikumu Nr.459 16. punktā noteikts pašvaldības pienākums katru mēnesi līdz astotajam datumam sagatavot un, izmantojot valsts informācijas sistēmu savietotāju, nosūtīt aizsargātā lietotāja tirdzniecības pakalpojuma sniedzējam (turpmāk – pakalpojuma sniedzējs) informāciju par personām, kurām iepriekšējā mēnesī bija spēkā trūcīgas vai maznodrošinātas personas statuss, norādot šādus datus: pašvaldība; vārds, uzvārds; personas kods; ģimenes identifikators; elektroenerģijas tirdzniecības līguma vai klienta numurs; elektroenerģiju patērējoša objekta adrese; deklarētās dzīvesvietas adrese un kontaktinformācija (ja tāda ir pieejama). Savukārt MK noteikumu Nr.459 18.punkts papildus paredz pašvaldībai pienākumu - pēc informācijas apmaiņas ar pakalpojuma sniedzēju nosūtīt pakalpojuma sniedzējam koriģētos datus par aizsargātajiem lietotājiem.

Vides aizsardzības un reģionālās attīstības ministrija (turpmāk – VARAM) ir saņēmusi Rīgas domes Informācijas tehnoloģiju centra 2020.gada 9.aprīļa vēstuli Nr. 0-149-nd “Par uzturēšanas finansējumu 2019.-2021. gadam pašvaldību lietojumprogrammas datu nodošanai aizsargātā lietotāja tirdzniecības pakalpojuma sniedzējam”, kurā norādīts, ka aizsargātā lietotāja pašvaldības datu nodošanai pakalpojuma sniedzējam 2015. gadā tika iedarbināta datu apmaiņa starp pašvaldību lietojumprogrammām un pakalpojuma sniedzēju. Lai šo datu apmaiņu uzturētu, atbilstoši VARAM sagatavotajam Ministru kabineta sēdes protokollēmumam Ministru kabineta 2014. gada 21. oktobra sēdē pašvaldībām tika piešķirts uzturēšanas finansējums 2015.‑2017. gadam ik gadu 15 008 EUR apmērā. Izstrādātais pašvaldību un pakalpojuma sniedzēja datu apmaiņas risinājums turpina darboties. Rīgas domes Informācijas tehnoloģiju centrs lūdz izskatīt jautājumu par uzturēšanas finansējuma piešķiršanu trim gadiem: 2019.-2021.gadam, vai arī līdz brīdim, kad esošo datu apmaiņas mehānismu nomainīs ar jauno - Būvniecības valsts kontroles biroja pārziņā esošo Aizsargāto lietotāju datu informācijas sistēmu, kuras darbības ietvaros paredzēts pašvaldību datus nodot minētajai informācijas sistēmai.

Sākotnējais datu apmaiņas risinājums tika izstrādāts un uzturēšana tika paredzēta trīs dažādām pašvaldību informācijas sistēmām: Daugavpils pilsētas pašvaldības programmatūrai, Kandavas novada pašvaldības programmatūrai un Sociālās palīdzības administrēšanas lietojumprogrammai (turpmāk – SOPA), kuru lietoja pārējās pašvaldības, ieskaitot Rīgas pilsētas pašvaldību. Tagad pašvaldībās tiek izmantots tikai viens risinājums - SOPA, kuru izstrādātajai funkcionalitātei – aizsargātā lietotāja datu apmaiņai – lieto visas Latvijas pašvaldības, ieskaitot arī Daugavpils pilsētas pašvaldību un Kandavas novada pašvaldību. Tāpēc jaunajā periodā uzturēšana ir nepieciešama tikai vienam risinājumam.

Ņemot vērā, ka no 2021.gada esošo datu apmaiņas risinājumu starp SOPA un pakalpojuma sniedzēju paredzēts aizstāt ar datu apmaiņu starp SOPA un Aizsargāto lietotāju datu informācijas sistēmu, finansējums esošā datu apmaiņas risinājuma uzturēšanai ir nepieciešams tikai 2020.gada periodam.

VARAM ir sagatavojusi Ministru kabineta sēdes protokollēmuma projektu, kas paredz, ka, lai nodrošinātu MK noteikumu Nr.459 16. un 18.punktā noteikto pašvaldības pienākumu, izmantojot valsts informācijas sistēmu savietotāju, nosūtīt pakalpojuma sniedzējam aizsargāto lietotāju datus, VARAM budžeta programmas 30.00.00 “Attīstības nacionālie atbalsta instrumenti” ietvaros piešķirt līdzekļus 15 008 EUR apmērā Rīgas pašvaldībai SOPA uzturēšanai, lai nodrošinātu SOPA datu nodošanu pakalpojuma sniedzējam 2020.gadā.

Vides aizsardzības

un reģionālās attīstības ministrs Artūrs Toms Plešs

Igaune 66016780

ingrida.igaune@varam.gov.lv